Խորհրդակցական մարմինը երէկ եւս օրակարգի վրայ ունեցաւ յարակից յանձնախումբեր ստեղծելու խնդիրը։ Վերջին ժողովներուն խորհրդականները միտք կը յոգնեցնեն, թէ ինչպիսի կառուցուածք մը պէտք է ունենալ Խորհրդակցական մարմնի հովանոցին ներքեւ։ Այդ կմախքը արդէն սկսած է հետզհետէ յստականալ։ Նկատի ունենալով, որ Տ. Արամ Արք. Աթէշեան մեծ կարեւորութիւն կ՚ընծայէ երիտասարդութեան նկատմամբ, կը փափաքի մեր նոր սերունդը ազգային-եկեղեցական կեանքին անպայման մասնակից դարձնել՝ այդ յանձնախումբերու պարագային ալ որդեգրուած են համապատասխան առաջնահերթութիւններ։ Առաջին հերթին երիտասարդութեան եւ տեղեկատուութեան փորձագիտութիւններու յանձնախումբեր պիտի ստեղծուին։ Այժմու կանխատեսումներով, որոշ անուններ ալ ճշդուեցան՝ որպէսզի անոնց վերահսկողութեան տակ ստեղծուին համապատասխան յանձնախումբեր։ Պատրիարքարանը յառաջիկայ շրջանին այդ երիտասարդ գործիչներուն հետ շփում պիտի հաստատէ՝ որպէսզի նախատեսուած աշխատանքը շարունակութիւն ունենայ։